Alþjóðlegu mannréttindasamtökin Amnesty International saka Rússa um stríðsglæpi í Úkraínu og segja þá hafa drepið hundruð almennra borgara í árásum sínum á borgina Karkív. Þar hafi þeir meðal annars beitt klasasprengjum, sem eru bannaðar samkvæmt alþjóðalögum.
Endurteknar sprengjuárásir á íbúðahverfi í Karkív voru handahófskenndar árásir sem drápu og særðu hundruð óbreyttra borgara, og flokkast því sem stríðsglæpir,? segir í skýrslu samtakanna um hernað Rússa í Karkív, næst fjölmennustu borg Úkraínu. Þetta á jafnt við um árásirnar sem gerðar voru með klasasprengjum og hinar, þar sem notaðar voru aðrar gerðir af óstýrðum flugskeytum og sprengikúlum, segir í skýrslunni. Viðvarandi notkun svo ónákvæmra sprengjuvopna í borgaralegum íbúðarbyggðum, vel vitandi að þær valdi ítrekað dauða og limlestingum fjölda óbreyttra borgara, má jafnvel flokka sem beinar árásir á almenning. Skýrslan ber yfirskriftina Hver sem er getur dáið hvenær sem er.  Fólk hefur verið drepið á heimilum sínum og á götum úti, á leikvöllum og í kirkjugörðum, í biðröð eftir neyðaraðstoð eða í matvöruverslunum og lyfjabúðum, segir Donatella Rovera, sem leiðir rannsóknir og viðbrögð Amnesty í alþjóðlegum krísum á borð við Úkraínustríðið, og segir brýnt að rússnesku hersveitirnar sem frömdu þessar viðbjóðslegu árásir verði dregnar til ábyrgðar.